Οι διαταραχές του ύπνου στα αγγειακά εγκεφαλικά νοσήματα
Authors: Τερζούδη Αικατερίνη 
Published: January 2014

Οι διαταραχές του ύπνου εμφανίζονται συχνά σε πάσχοντες από ΑΕΕ, κυρίως με τη μορφή των διαταραχών της αναπνοής στον ύπνο, των διαταραχών του κύκλου ύπνου-εγρήγορσης και των διαταραχών της αρχιτεκτονικής του ύπνου. Ο σκοπός της παρούσας μελέτης ήταν η διερεύνηση των διαταραχών της αρχιτεκτονικής του ύπνου των πασχόντων από ΑΕΕ, ανεξάρτητα από την παρουσία ΣΑΥ, το οποίο, όπως είναι γνωστό, επηρεάζει την αρχιτεκτονική του ύπνου. Στη διεθνή βιβλιογραφία δεν υπάρχει μελέτη της αρχιτεκτονικής του ύπνου σε ΑΕΕ, χωρίς την παρουσία ΣΑΥ (όπως ορίζεται από το ΔΑΥ>5). Επίσης, διερευνήσαμε τη συσχέτιση της αρχιτεκτονικής του ύπνου με τα χαρακτηριστικά των ασθενών και τις διάφορες παραμέτρους του ΑΕΕ (τύπος, εντόπιση, βαρύτητα, αποκατάσταση). Μελετήσαμε 58 ασθενείς, πάσχοντες από οξύ ΑΕΕ. Η ομάδα ελέγχου αποτελούνταν από 16 νοσηλευόμενους ασθενείς, με όμοια κατανομή ηλικίας και φύλου. Όλοι οι ασθενείς υποβλήθηκαν σε πολυσωματοκαταγραφική μελέτη ύπνου και αξιολογήθηκε η αρχιτεκτονική του ύπνου και η παρουσία ΣΑΥ. Η εντόπιση της αγγειακής βλάβης αξιολογήθηκε με τη βοήθεια αξονικής ή μαγνητικής τομογραφίας εγκεφάλου. Η βαρύτητα του ΑΕΕ εκτιμήθηκε με την κλίμακα NIHSS και η λειτουργική αποκατάσταση με την κλίμακα Barthel. Διαπιστώσαμε ότι οι πάσχοντες από ΑΕΕ, χωρίς ΣΑΥ, παρουσίαζαν ελάττωση του συνολικού χρόνου και της αποτελεσματικότητας της διατήρησης του ύπνου, ελάττωση των σταδίων ΙΙ και Δέλτα ύπνου και αύξηση του λανθάνοντα χρόνου έλευσης του ύπνου και της εγρήγορσης στη διάρκεια του ύπνου. Το σύνολο των πασχόντων από ΑΕΕ παρουσίαζαν ελάττωση του REM ύπνου σε σχέση με τους μάρτυρες. Η διαφορά αυτή οφείλεται, πιθανά, στην παρουσία ΣΑΥ. Οι πάσχοντες από ΑΕΕ και ΣΑΥ είχαν ελάττωση του σταδίου REM ύπνου, σε σύγκριση με τους μάρτυρες, αλλά και με τους πάσχοντες από ΑΕΕ χωρίς ΣΑΥ. Η ανάλυση της αρχιτεκτονικής σε σχέση με την εντόπιση της αγγειακής βλάβης έδειξε μεγαλύτερο ποσοστό σταδίου REM ύπνου στα ΑΕΕ της παρεγκεφαλίδας, εύρημα το οποίο προέκυψε για πρώτη φορά στην παρούσα μελέτη. Η βαρύτητα της νευρολογικής προσβολής είχε αρνητική συσχέτιση με τα ποσοστά των σταδίων Ι και REM. Διαπιστώσαμε, επίσης, ελάττωση του λανθάνοντα χρόνου REM ύπνου στους ασθενείς με πτωχή αποκατάσταση. Το εύρημα αυτό, το οποίο προέκυψε για πρώτη φορά, έχει, ενδεχομένως, προεκτάσεις για την πρόγνωση και την αντιμετώπιση των ασθενών αυτών. Η μελέτη των διαταραχών της αναπνοής έδειξε ότι 58.6 % των ασθενών έπασχαν από ΣΑΥ (ΔΑΥ>5). Οι άπνοιες ήταν στην πλειονότητά τους αποφρακτικές, σε ποσοστό 76%. Η συχνότητα και η βαρύτητα του ΣΑΥ είχε θετική συσχέτιση με τη βαρύτητα του ΑΕΕ και πτωχή λειτουργική αποκατάσταση. Συνοψίζοντας, η παρούσα μελέτη κατέδειξε διαταραχή της αρχιτεκτονικής του ύπνου και διαταραχή της αναπνοής σον ύπνο στους πάσχοντες από ΑΕΕ. Η διαταραχή της αρχιτεκτονικής του ύπνου είναι ανεξάρτητη της παρουσίας ΣΑΥ και σχετίζεται με την εντόπιση, τη βαρύτητα και την αποκατάσταση του ΑΕΕ. Η μελέτη του ύπνου αποτελεί χρήσιμο και απαραίτητο εργαλείο στη διερεύνηση των ΑΕΕ, για την ανίχνευση των διαταραχών αυτών και την αντιμετώπισή τους. Περαιτέρω έρευνες θα οδηγήσουν, ενδεχόμενα, στην αποσαφήνιση της σχέσης των διαταραχών του ύπνου με το ΑΕΕ και θα συμβάλλουν στην καλύτερη αντιμετώπιση των ασθενών αυτών.